בזכות עשרה ימים שבהם כיהן כיו"ר הכנסת בקדנציה הקודמת - יזכה אדלשטיין להעסיק עוזר רביעי במספר • בקשה שונה בתכלית שאושרה - תוספת שכר למתורגמנית של שירלי פינטו • רשימת הדרישות של חברי הכנסת מהוועדה הציבורית ממשיכה להיערם ותיקון החוק שיהפוך אותה למחליטה עדיין תקוע
מה יש לחבר כנסת שלא חבר בשום ועדה ולא מגיע לדיונים, לא הגיש אף שאילתא, לא יזם הצעת חוק ולא העלה ולו נושא אחד לסדר היום של מליאת הכנסת לעשות עם עוזר פרלמנטרי רביעי במספר? יש דרכים רבות להיות ח"כ, אבל יו"ר הכנסת לשעבר יולי אדלשטיין (ליכוד) לא בחר באף אחת מהן. ולמרות זאת, ועדת הכנסת אישרה לו היום (רביעי) לקבל עוזר נוסף, בחסות לקונה בחוק.  אדלשטיין נשען בבקשתו על לקונה בחוק הקיים שמאפשרת ליו"ר כנסת יוצא לקבל עוזר פרלמנטרי נוסף בכנסת העוקבת. כיצד נוצרה הלקונה? בשנת 2012 שונה החוק ונקבע כי יו"ר הכנסת הזמני יהיה יו"ר הכנסת הקודם, אם זה נבחר לכנסת הבאה, ולא ותיק חברי הכנסת כפי שהיה בעבר. לכן, על סמך עשרת הימים שבהם כיהן בכנסת הקודמת, רואה את עצמו אדלשטיין כזכאי לפי חוק לעוזר נוסף. לטענתו של אדלשטיין (שלא השתתף, כהרגלו, בדיון בוועדה) הוא אכן התפטר בתחילת הכנסת ה-23 אבל עדיין כיהן שבע שנים קודם, ולכן צריך להתחשב בו. ואף שהיו שלושה יו"רים בכנסת הקודמת – אדלשטיין, בני גנץ ויריב לוין – ההחלטה תקפה רק אליו. זאת מאחר שגנץ כיום חבר ממשלה, ויריב לוין זכאי לעוזר נוסף מתוקף תפקידו כ"מרכז האופוזיציה", תפקיד לא רשמי שזכה בכנסת ה-20 לעוזר רביעי יחד עם יו"ר הקואליציה. הוועדה הציבורית המליצה שבאופן כללי לא יכירו יותר באותה זכאות אבל "כהוראת מעבר" יהנה אדלשטיין מהעוזר רביעי. כשפנינו ללשכתו לשאול מה יעשה עם עוזר נוסף נמסר לנו כי "התשובות בתקנון". כשהדגשנו שהבנו את התקנון ואת החוקיות אבל לא למה הוא צריך עוזר רביעי ענו לנו בלשכתו: "תשאל את המחוקק". החלטה נוספת שאישרה היום ועדת הכנסת, שונה בתכלית מהראשונה, היא תוספת שכר של כששת אלפים שקלים למתורגמנית משפת הסימנים של ח"כ שירלי פינטו (ימינה). פינטו טענה בפני הוועדה כי המתורגמנית שלה אינה יועצת פרלמנטרית אלא "הצל" שמלווה אותה בכל מקום ובלעדיה היא פשוט לא יכולה לבצע את עבודתה – טענה שעל פניה מוצדקת – כי בלעדיה אין לה פה ואוזניים. ההחלטה של ועדת הכנסת מהיום מתבססת על המלצתה של הוועדה הציבורית לפיקוח על שכר הח"כים. אך המצב הזה עשוי שלא לחזור על עצמו תמיד: כשיגיעו ההחלטות הקשות באמת, כמו העלאת שכר גורפת לכלל היועצים, מנגנון הצמדת שכר חברי הכנסת ועוד הפתעות, ספק אם ירח הדבש הזה ימשיך.  לכן, כפי שכתבנו לא פעם, ראוי שהצעת החוק של יש עתיד לעצמאות הוועדה, שהוגשה כבר בחודש באוקטובר, תקודם כפי שהבטיחו במפלגה. פנינו ללשכתו של טופורובסקי, החתום על הצעת החוק, כדי לדעת היכן היא עומדת, אך טרם התקבלה תגובה. 